De Flug nach Sydney isch dänn ohni Komplikatione erfolgt. Nach guete 3,5h sind mir det am Morge am viertel ab sächsi glandet. Brrr isch das chalt gsi! Nach em tropische Darwin (immer über 30 Grad) - is winterliche Sydney (am Morge 8 Grad und tagsüber ca 14 Grad), isch das grad e chli en Schock gsi.  Nachdem mir eus die drü Stund vor em Checkin umd Ohre gschlage händ, sind mir müed is Bett gsunke und händ euse Schlaf nahgholt. Euses Hostel liit im Kings Cross-Viertel, welles öppe verglichbar mit em Chreis 4 isch. Mit de Metro sinds nur grad 3 Statione bis zur Central Station, vo wo us mir eusi Entdeckigstoure gstartet händ. S Operahouse isch natürli ganz vorne uf de Sightseeingliste gstande und hät au live nöd enttüscht. Bi strahlendem Wätter sind mir z Fuess durch die verschiedene Quartier gloffe, händ  die atemberaubend Skyline agluegt und ab und zue inen Lade gspienzlet. Da's aber Sunntig gsi isch, händ mir d Shoppingtour uf de nächsti Tag verleit. Hüt sind mir dänn au mit vollbepackte Täsche vo de Shoppingtour zrugg cho - de Winterusverkauf isch eifach z verlockend gsi ;-) Kauft händ mir aber alles Summersache - alles andere het eh zviel Platz brucht i eusne Täsche und isch anbetracht eusere nächste Destination au fehl am Platz gsi. Zum Abschluss vo eusere Australieziit sind mir hüt abig zuefälligerwiis  anes östrichisch-französisch-holländischs Resti anegloffe und händ es original Wienerschnitzel mit Rösti gässe. Dadebii sind eusi Gedanke zrugg id Schwiz gschweift...